રે હેત કરી કહે છે રસિયો
રે હેત કરી કહે છે રસિયો,
 વહાલો મારો રુદિયામાં વસિયો રે... હેત
 ટેક

રે અક્ષર આકાશ ઠેકાણે,
 રે માયા મહા શૂન્ય પરમાણે;
  મુક્ત કોટિ વીજળિયું જાણે... રે હેત ૧

રે પક્ષી તે અનંત પુરુષ લેખો,
 રે અષ્ટાવરણ દેહને દેખો;
  મહાવિષ્ણુ વાદળિયાં પેખો... રે હેત ૨

રે સ્થિર ને અસ્થિર ગતિયું રહે છે,
 રે કાળ શક્તિ તેને કહે છે;
  બુદ્ધિવંત સમજીને લહે છે... રે હેત ૩

રે નિર્ગુણ સગુણ સમજી લેતાં,
 રે તે સરવે અક્ષરને કે'તાં;
  સ્વતંતર પોતે સદા રહેતાં... રે હેત ૪

રે કાળે માયા ક્ષોભને પામે,
 રે અનંત બ્રહ્માંડ થાએ તામે;
  એમ કહ્યું પ્રેમસખીને શ્યામે... રે હેત ૫

પ્રેમાનંદ સ્વામી
ભક્તિપદ